BG Официален вестник на Европейския съюз C 81/2

Известие за започване на преразглеждане, с оглед изтичане срока на действие, на антидъмпинговите мерки относно вноса на амониев нитрат с произход от Русия

(2007/C 81/02)

След публикуването на известие за предстоящото изтичане (1) на срока на действие на антидъмпинговите мерки за вноса на амониев нитрат с произход от Русия („съответна страна“), Комисията получи заявление за преразглеждане съгласно член 11, параграф 2 от Регламент (ЕО) № 384/96 на Съвета за защита срещу дъмпингов внос на стоки от страни, които не са членки на Европейската общност („основен регламент“) (2).

1. Заявление за преразглеждане

Заявлението е подадено на 17 януари 2007 г. от Европейската асоциация на производителите на торове (наричана накратко „заявител“) от името на производителите, които съставляват основен дял — в конкретния случай над 50 % — от цялото производство на амониев нитрат в Общността.

2. Продукт

Продуктите, подлежащи на преразглеждане, са твърдите торове със съдържание на амониев нитрат над 80 % от теглото с произход от Русия („разглежданата стока“), понастоящем класифицирани с кодове по КН 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 и ex 3105 90 91. Кодовете по КН са посочени само за информация.

3. Съществуващи мерки

Мерките в сила понастоящем са окончателни антидъмпингови мита, наложени с Регламент (ЕО) № 658/2002 на Съвета (3).

4. Основания за преразглеждане

Заявлението се основава на факта, че изтичането на действието на мерките по всяка вероятност ще доведе до продължаване или повторение на дъмпинга и ще навреди на производството на Общността.

Твърдението за продължаване на дъмпинга от страна на Русия се основава на сравнение между конструираната нормална стойност и износните цени на разглежданата стока, когато е продадена за износ в Общността.

На тази основа изчисленият дъмпингов марж е значителен.

Заявителят твърди също така, че има вероятност от засилване на вредоносния дъмпинг. В тази връзка заявителят представи доказателства, че ако се допусне отпадане на мерките, равнището на настоящия внос на разглежданата стока вероятно ще се увеличи поради наличието на неизползван капацитет в съответната страна.

Той твърди още, че вносният поток на разглежданата стока вероятно ще се увеличи поради действащите мерки върху вноса на сходни стоки с произход от съответната страна на традиционни пазари, различни от ЕС (т. е. Съединените американски щати, Бразилия и Австралия). Всичко това може да доведе до пренасочване на износа от трети страни към Общността.

В допълнение заявителят твърди, че отстраняването на вредата се дължи главно на съществуването на мерките и че всяко повторение на значителен внос при дъмпингови цени от съответната страна по всяка вероятност ще доведе до повторение на допълнителна вреда за производството на Общността, ако се допусне отпадане на мерките.

5. Процедура

Като установи, след обсъждане с Консултативния комитет, че съществуват достатъчно доказателства за започване на преразглеждане с оглед изтичане на срока на действие, Комисията започва преразглеждане в съответствие с член 11, параграф 2 от основния регламент.

5.1. Процедура за определяне на вероятността от дъмпинг и вреда

Разследването ще определи дали има или няма вероятност преустановяването на мерките да доведе до продължаване или повторение на дъмпинга и вредата.

а) Подбор на представителна извадка

Предвид значителния брой страни, въвлечени в тази процедура, Комисията може да реши да подбере представителна извадка в съответствие с член 17 от основния регламент.

i) Подбор на представителна извадка за износители/производители в Русия

За да може Комисията да реши дали се налага определянето на представителна извадка и ако е необходимо — да я подбере, от всички износители производители или техни представители се изисква да се представят, като се свържат с Комисията и предоставят данни за своята(-ите) фирма(-и) в рамките на срока, определен в точка 6, буква б, i) и във формата, описана в точка 7, както следва:

— име, адрес, имейл адрес, номер на телефон и факс, лице за контакт;

— оборот в местна валута и количество в тонове на разглежданата стока, продадена за износ в Общността през периода от 1 април 2006 г. до 31 март 2007 г.;

— оборот в местна валута и количество продажби в тонове на разглежданата стока, продадена на вътрешния пазар през периода от 1 април 2006 г. до 31 март 2007 г.;

— оборот в местна валута и количество продажби в тонове на разглежданата стока, продадена на трети страни през периода от 1 април 2006 г. до 31 март 2007 г.;

— точно описание на дейностите на фирмата, свързани с производството на разглежданата стока, количество на продукцията в тонове от разглежданата стока, производствен капацитет и инвестициите в него през периода от 1 април 2006 г. до 31 март 2007 г.;

— имената и точно описание на дейността на всички свързани фирми (4), участващи в производството и/или продажбата (за износ и/или на вътрешния пазар) на разглежданата стока;

— всяка друга съществена информация, която би подпомогнала Комисията при подбора на представителната извадка.

Предоставяйки гореописаните данни, фирмата дава съгласието си за евентуалното им включване в извадката. Ако фирмата е избрана да участва в извадката, тя следва да попълни въпросник и да приеме проверка на място за достоверността на дадените отговори. Ако фирмата изрази несъгласие с евентуалното си включване в извадката, ще се смята, че тя не е оказала съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за износители/производители, Комисията ще се свърже още и с властите на страната износител, както и с всички известни сдружения на износители/производители.

ii) Подбор на представителна извадка за вносители

За да може Комисията да реши дали се налага определянето на представителна извадка и ако е необходимо — да я подбере, от всички вносители или техни представители се изисква да се представят, като се свържат с Комисията и предоставят данни за своята(-ите) фирма(-и) в рамките на срока, определен в точка 6, буква б, i) и във формата, описана в точка 7, както следва:

— име, адрес, имейл адрес, номер на телефон и факс, лице за контакт;

— целият оборот на фирмата в еуро за периода от 1 април 2006 г. до 31 март 2007 г.;

— общият брой служители;

— точно описание на дейностите на фирмата, свързани с производството на разглежданата стока;

— количеството в тонове и стойността в еуро на вноса и препродажбата на разглежданата внесена стока с произход от Русия на пазара на Общността за периода от 1 април 2006 г. до 31 март 2007 г.;

— имената и точното описание на дейностите на всички свързани фирми (4), участващи в производството и/или продажбата на разглежданата стока;

— всяка друга съществена информация, която би подпомогнала Комисията при подбора на представителната извадка.

Предоставяйки гореописаните данни, фирмата дава съгласието си за евентуалното им включване в извадката. Ако фирмата е избрана да участва в извадката, тя следва да попълни въпросник и да приеме проверка на място за достоверността на дадените отговори. Ако фирмата изрази несъгласие с евентуалното си включване в извадката, ще се смята, че тя не е оказала съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на представителната извадка за вносители, Комисията ще се свърже още и с всички известни асоциации на вносители.

iii) Подбор на представителна извадка от производители в Общността

Предвид големия брой производители в Общността, които поддържат заявлението, Комисията възнамерява да разследва вредата, нанесена на производството на Общността чрез подбор на представителна извадка.

За може Комисията да подбере представителната извадка, от всички производители в Общността се изисква да предоставят данни за своята(-ите) фирма(-и) в рамките на срока, определен в точка 6, буква б), i) и във формата, посочена в точка 7, както следва:

— име, адрес, имейл адрес, номер на телефон и факс, лице за контакт;

— целият оборот на фирмата в еуро за периода от 1 април 2006 г. до 31 март 2007 г.;

— точно описание на дейностите на фирмата, свързани с производството на разглежданата стока за периода от 1 април 2006 г. до 31 март 2007 г.;

— стойността в еуро на продажбите на разглежданата стока, реализирани в рамките на пазара на Общността за периода от 1 април 2006 г. до 31 март 2007 г.;

— количеството в тонове на продажбите на разглежданата стока, реализирани в рамките на пазара на Общността за периода от 1 април 2006 г. до 31 март 2007 г.;

— произведеното количеството разглеждана стока в тонове за периода от 1 април 2006 г. до 31 март 2007 г.;

— имената и точното описание на дейностите на всички свързани фирми (4), участващи в производството и/или продажбата на разглежданата стока;

— всяка друга съществена информация, която би подпомогнала Комисията при подбора на представителната извадка.

Предоставяйки гореописаните данни, фирмата дава съгласието си за евентуалното им включване в извадката. Ако фирмата е избрана да участва в извадката, тя следва да попълни въпросник и да приеме проверка на място за достоверността на дадените отговори. Ако фирмата изрази несъгласие с евентуалното си включване в извадката, ще се смята, че тя не е оказала съдействие при разследването. Последиците от неоказване на съдействие са посочени в точка 8 по-долу.

iv) Окончателен подбор на представителните извадки

Всички заинтересовани страни, желаещи да изпратят каквато и да е съществена информация, отнасяща се до подбора на представителната извадка, следва да го направят в рамките на срока, посочен в точка 6, буква б), ii).

Комисията възнамерява да направи окончателния подбор на представителните извадки след консултация със съответните страни, изразили желание да бъдат включени в тях.

Фирмите, включени в извадките, следва да попълнят въпросник в рамките на срока, посочен в точка 6, буква б), iii) и да съдействат в рамките на разследването.

Ако няма необходимото съдействие, Комисията може да направи заключенията си на основата на наличните факти в съответствие с член 17, параграф 4 и член 18 от основния регламент. Заключение, основано на налични факти, може да бъде по-малко благоприятно за съответната страна, както е обяснено в точка 8.

б) Въпросници

За да получи информацията, която смята за необходима при разследването, Комисията ще изпрати въпросници на производителите от Общността, включени в представителната извадка и на всички сдружения на производители в Общността, на износителите/производителите в Русия, включени в извадката, на всички сдружения на износители/производители, на вносителите, включени в извадката, на всички сдружения на вносители, посочени в заявлението или които са сътрудничили на разследването, довело до мерките, предмет на настоящото преразглеждане, както и на властите на съответната страна износител.

в) Събиране на информация и изслушване

Всички заинтересовани страни се приканват да обявят становищата си, да изпратят данни, които не се съдържат в отговорите на въпросника и да предоставят доказателства за тях. Тези данни и доказателствата за тях следва да бъдат предадени на Комисията в рамките на срока, посочен в точка 6, буква a), ii).

Освен това Комисията може да изслуша заинтересованите страни, при условие, че те подадат заявление, в което се изтъкват основателни причини, поради които те следва да бъдат изслушани.Заявлението следва да бъде подадено в рамките на срока, посочен в точка 6, буква а), iii).

5.2. Процедура за оценка на интереса на Общността

В съответствие с член 21 от основния регламент и в случай, че твърденията за продължаване и повторение на случаи на дъмпинг и последващи вреди се потвърждават, ще бъде решено дали да се запазят антидъмпинговите мерки и дали тяхната отмяна няма да бъде в ущърб на интереса на Общността. По тази причина производството на Общността, вносителите, техните представителни сдружения, представители на ползвателите и представителни организации на потребителите, при условие че докажат съществуването на обективна връзка между дейността им и разглежданата стока, могат, в рамките на общите крайни срокове, посочени в точка 6, буква а), ii), да се представят на Комисията и да й предоставят информация. Страните, действали по горепосочения начин, могат да подадат молба за изслушване, съдържаща основателни причини да бъдат изслушани в рамките на срока, посочен в точка 6, буква а), iii). Трябва да се отбележи, че всяка информация, изпратена съгласно член 21 ще бъде разгледана само ако е подкрепена с фактически доказателства в момента на подаването.

6. Срокове

а) Общи срокове

i) За изискване на въпросник от страните

Всички заинтересовани страни, които не са сътрудничили при разследването, довело до мерките — предмет на настоящето преразглеждане — трябва да поискат въпросник или друг исков формуляр колкото е възможно по-скоро, но не по-късно от 15 дни след публикуването на настоящото известие в Официален вестник на Европейския съюз.

ii) За да се представят, страните следва да предадат попълнен въпросник и всяка друга съществена информация

Ако техните представители са включени в разследването, то заинтересованите страни следва да се представят на Комисията, като се свържат с нея, представят становищата си и подадат попълнен въпросник и всяка друга съществена информация в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че страните могат да упражнят повечето процедурни права, установени в основния регламент, ако са се представили в рамките на горепосочения срок.

Фирмите, избрани за участие в представителната извадка, следва да представят попълнен въпросник в рамките на срока, определен в точка 6, буква б), iii).

iii) Изслушване

Всички заинтересовани страни могат също така да кандидатстват за изслушване от страна на Комисията в рамките на същия 40-дневен срок.

б) Специфични срокове за представителната извадка

i) Информацията, съдържаща се в точки 5.1, буква а), i), 5.1, буква a), ii) и 5.1, буква a), iii) трябва да бъде предоставена на Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със съответните страни, изявили желание да бъдат включени в извадката при окончателния й подбор в рамките на 21 дни от публикуването на настоящото известие в Официален вестник на Европейския съюз.

ii) Всяка друга информация, свързана с подбора на извадката, посочена в 5.1, буква а), iv), трябва да бъде предоставена на Комисията в рамките на 21 дни от публикуването на настоящото известие в Официален вестник на Европейския съюз.

iii) Въпросникът, попълнен от страните, избрани за представителната извадка, следва да бъде предоставен на Комисията в срок от 37 дни от датата, на която са били уведомени за включването им в извадката.

7. Коментари в писмена форма, попълнен въпросник и кореспонденция

Всички документи и заявления, подадени от заинтересованите страни, трябва да бъдат в писмена форма (не електронна, освен ако няма друго указание) и трябва да посочват името, пощенския адрес, имейл адреса, номерата на телефона и факса на заинтересованата страна. Всички документи в писмен вид, съдържащи информацията, която се изисква в това известие, попълненият въпросник и кореспонденцията, предоставени от заинтересованите страни като поверителни, ще носят надпис „Ограничено“ (5) и, в съответствие с член 19, параграф 2 от основния регламент, ще бъдат придружени от неповерителна версия с надпис „ЗА СПРАВКА ОТ ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office: J-79 5/16 B-1049 Brussels Факс (32-2) 295 65 05

8. Неоказване на съдействие

В случаите, когато заинтересована страна откаже достъп до необходимата информация или не я предостави в срок, или сериозно възпрепятства разследването, то заключения — положителни или отрицателни — могат да се правят на основата на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация няма да бъде взета под внимание, а в съответствие с член 18 от основния регламент могат да бъдат използвани наличните факти. Ако заинтересована страна отказва съдействие или оказва само частично съдействие и се използват наличните факти, резултатът за нея може да бъде по-малко благоприятен, отколкото ако съдейства.

9. График на разследването

В съответствие с член 11, параграф 5 от основния регламент разследването ще бъде приключено в срок до 15 месеца от датата на публикуване на настоящото известие в Официален вестник на Европейския съюз.

10. Възможност за подаване на заявление за преразглеждане по силата на член 11, параграф 3 от основния регламент

Настоящото преразглеждане поради изтичане на срока на действие е предприето в съответствие с член 11, параграф 2 от основния регламент и поради тази причина заключенията, направени в него няма да доведат до промяна на степента на съществуващите мерки, а ще доведат до тяхната отмяна или запазване в съответствие с член 6, параграф 6 от основния регламент.

Ако някоя от страните в процедурата счита, че има основание за преразглеждане на степента на мерките с оглед на възможно нейно изменение (т. е. увеличаване или намаляване), тази страна може да поиска преразглеждане в съответствие с член 11, параграф 3 на основния регламент.

Страните, желаещи да поискат такова преразглеждане, което следва да бъде проведено независимо от преразглеждането предвид изтичането на срока на действие, отбелязано в настоящото известие, могат да се обърнат към Комисията на горепосочения адрес.

(1) ОВ C 167, 19.7.2006 г., стр. 17.

(2) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 на Съвета (ОВ L 340, 23.12.2005 г., стр. 17).

(3) OВ L 102, 18.4.2002 г., стр. 1. Регламент, последно изменен с Регламент (ЕО) № 945/2005 (ОВ L 160, 23.6.2005 г., стр. 1).

(4) За смисъла на „свързани фирми“ виж член 143 от Регламент (ЕИО) № 2454/93 на Комисията, който определя разпоредбите за изпълнението на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стр. 1).

(5) Това означава, че документът е само за вътрешно ползване. Той е защитен по силата на член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на Световната търговска организация за прилагането на член VI на Общото споразумение за митата и търговията, 1994 г. (Антидъмпингово споразумение).